Parlo ciæo 01 aprile 2018
O zeneise: lengua ò dialetto? Se ne parla mätesdì a-o Paxo
Bartolomeo Iacopone
AUDIO
Genova - “Il genovese: lingua da promuovere o dialetto da abbandonare?”. O se ciamma coscì l’appontamento previsto pe mätesdì chi vëgne, poidoman, à manca un quarto à sei oe do dòppodisnâ, inta sala do Conseggetto do Paxo à Zena. Protagonisti o Professô Vittorio Coletti, linguista, membro de l’Accademia della Crusca, e o Andrea Acquarone, che i lettoî de “Parlo Ciæo” conóscian ben. Façile ascì indovinâ chi sostegnià e diverse poxiçioin.
O moderatô, che co-e seu domande o guiddià o confronto, o saià o Alessandro Cassinis, direttô de “Il Secolo XIX” à l’epoca inta quæ sto feuggio zeneise o mesciava o primmi pasci, e che donca o conosce de primma man e difficortæ che s’incontra into proçesso de promoçion de un parlâ verso a condiçion de lengua. O pubrico ascì o saià protagonista, perché inta segonda parte de l’incontro l’è previsto un spaçio pe-e domande e i interventi di presenti.
L’idea de un confronto de sta smersa, e int’un pòsto coscì centrale comme o Paxo, a l’è nasciua perché l’interesse da soçietæ ligure e zeneise verso o tema o l’è cresciuo de maniman inti anni; fòscia anche apreuvo a-o fæto che a lengua stòrica da Liguria a l’è a meno praticâ tra tutte e lengua regionali italiañe. L’è donca normale che quella parte da çittadinansa ch’a se domanda comme fâ à asseguâghe un futuo a se confronte con quell’atra parte ch’a tëgne o zeneise e e varietæ liguri pe un fenòmeno sociale do passou ciù che do presente, e ancon meno do mondo de doman.
«I dialetti italien, e mascime quelli do Nord-Ovest comme i liguri, son destinæ à scentâ, perché o mondo o va inte unn’atra direçion, e no gh’è ni de verso ni de sæximo à çercâ de intervegnî», o ne dixe o Professô Coletti. Giemmo a costion a-o Acquarone, o quæ à sorpreisa o se diciara “d’accòrdio con Coletti”, ciæindose dapeu: «i ‘dialetti’ no arrivian a-a fin do secolo, e l’è pe questo che mi difendo a poxiçion che o zeneise – ò o ligure: costion de nommi – o deve avei o status de lengua. Aloa o discorso cangia e no l’è dito ninte». Insomma, a discuscion a l’è averta.
Lescico
Apreuvo: in seguito
Ascì: anche
Ciæindose: chiaredosi
Conseggetto: Minor Consiglio
Dapeu: dopo
D.d.: p.m.
Dòppodisnâ: pomeriggio
Feuggio: foglio
Fòscia: forse
Maniman (de): via via
Mascime: soprattutto
Mätesdì: martedì
Mesciava: muoveva
Pasci: passi
Paxo: Palazzo Ducale
Poidoman: dopodomani
Scentâ: sparire
Smersa: tipo
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn lij_Latn lij_Latn lij_Latn vec_Latn ita_Latn lij_Latn lit_Latn lij_Latn lij_Latn lij_Latn lij_Latn ita_Latn ita_Latn lij_Latn lij_Latn srd_Latn war_Latn lij_Latn lij_Latn ita_Latn